曹操

**曹操**（「操」可讀「粗」或「燥」音；），字**孟德**（），沛國譙縣（安徽省亳州市）人，細個時嘅乳名叫**阿瞞**（），有一個名叫**吉利**（），係東漢末年出名嘅軍事家、政治人、文學家，三國時代魏國嘅奠基人同埋主要締造者。

## 生平
### 早年
中平元年(184年)，東漢爆發咗黃巾之亂，嗰時擔任騎都尉嘅曹操奉朝廷嘅命令，到潁川鎮壓。平定亂事後嘅佢升做濟南相，係任內打擊當地嘅貪官同埋邪教。後尾漢靈帝駕崩，宮廷係經過一連串嘅混亂後，由西涼嚟嘅軍閥董卓專權，曹操由於睇唔慣董卓擅自廢帝嘅暴行而走咗去陳留，然後用晒啲家產係當地招兵買馬，聯合其他諸侯組成討伐董卓聯盟，但係聯盟最終因為諸侯內訌而解散，曹操亦都因為係榮陽之戰中損失慘重而去淮南募兵

### 征戰中原
初平三年(192年)，曹操平定兗州嘅盜賊，自立做兗州刺史，並且趕走咗朝廷委派嘅兗州刺史金尚。到咗195年，曹操已經喺兗州鞏固成一個勢力。董卓被王允同呂布謀殺後，佢嘅手下李傕同埋郭氾推翻咗王允嘅統治，並且趁機控制政府，之後兩人為咗爭權奪利而互相攻打，漢獻帝趁亂逃離長安，進入安邑。曹操聽從軍師荀彧嘅建議，迎接獻帝，獻帝俾咗曹操錄尚書事嘅權力。之後，曹操又聽從董昭嘅建議，將都城由洛陽搬去許昌。曹操之後係建安三年(198年)消滅割據徐州嘅呂布。第二年，割據淮南嘅袁術病死，領土被曹操兼併。曹操係消滅中原嘅其他軍閥後統一咗中原，並且開始同北方嘅軍閥袁紹爭奪天下。

### 統治北方
建安五年（200年），曹操喺官渡同河北嘅袁紹展開官渡之戰，最後曹操贏咗，第二年再度打敗入侵嘅袁紹，激到袁紹一病不起，喺建安七年（202年）病死。曹操喺之後嘅7年內平定咗成個河北，嗰陣嘅曹操已成為最強嘅諸侯。建安十三年（208年），曹操自立做丞相，並且喺同年嘅七月南征荊州，同年八月，荊州牧劉表病死，佢個細仔劉琮投降，曹操因此攞到成個長江以北嘅荊州地區。雖然曹操睇嚟就嚟統一天下，但佢喺赤壁之戰輸咗畀孫權同埋劉備，令到佢統一天下嘅機會就咁冇咗。建安十六年（211年）七月，曹操開始遠征西涼，平定嗰頭嘅馬超同韓遂等軍閥，馬超逃往漢中，而韓遂就俾部下殺害，曹操係第二年班師回朝。自嗰陣時開始，曹操統一咗中原北部嘅大部分地區。佢喺213年自封為魏公，216年自封為魏王，最後喺220年死咗，諡號係「**魏武王**」，佢個位由佢嘅二仔曹丕繼承，曹丕篡位後追尊曹操為「**魏武帝**」。

## 身後
### 後事
曹操離世之後，佢個仔曹丕繼承佢魏王、丞相、冀州牧之位。同年十月廿九日，曹丕篡漢，逼漢獻帝退位禪讓俾自己，建立曹魏，年號黃初，定都洛陽。佢封咗劉協做山陽公，並且追尊曹操為**太祖武皇帝**。

### 墓葬
曹操死之後葬咗喺高陵，高陵係2009年12月俾人搵到。

## 屋企人
### 祖父輩
*曹騰（100年－159年），東漢宦官，曹操阿爸曹嵩係佢嘅養子。
*曹褒，潁川太守，曹仁嘅阿爺。

### 父輩
*曹嵩（？－193年），曹操嘅老竇，宦官中常侍、曹丕稱帝之後，追尊曹嵩為太皇帝。
*曹熾，侍中、長水校尉。曹褒個仔，曹仁、曹純阿爸。
*曹鼎，尚書令、河間相、吴郡太守。曹洪嘅伯父，曹休嘅阿爺。

### 細佬
*曹德（？－193年），同佢老竇曹嵩被陶謙嘅人殺。
*海陽哀侯，唔知佢名，佢個女嫁夏侯淵個仔夏侯衡。
*曹彬，曹操個仔曹均嘅養父。
*曹操細佬，唔知佢名，佢個仔係曹安民。
*曹操細佬，唔知佢名，佢個女嫁畀孫堅個仔孫匡。

### 堂兄弟
* 夏侯惇（？－220年）：字元讓，係曹操嘅最信嘅人。
* 夏侯淵（？－219年）：字妙才，夏侯惇嘅族弟，老婆係曹操嘅原配夫人丁氏個妹。佢個仔夏侯衡娶曹操細佬海陽哀侯個女。
* 曹仁（168－223年）：字子孝，太祖嘅從弟。
*曹純（170－210年）：字子和，曹仁細佬。
*曹洪（？－232年）：字子廉，太祖嘅從弟。

### 妻妾
曹操正妻同側室，可以搵《魏志·后妃傳》同《武文世王公傳》，有十五位被記載：
* 丁夫人，曹操嘅原配正室夫人，曹昂死之後就離異。
* 武宣皇后，卞氏，有曹丕、曹彰、曹植、曹熊四個仔。
* 劉夫人，曹操嘅妾，早年病死，生有曹昂、曹鑠兩個仔，女係清河公主。
* 環夫人，曹操嘅妾，有三個仔曹沖、曹據、曹宇。
* 杜夫人，曹操嘅妾。同前夫秦宜祿有個仔秦朗。同曹操生仔曹林、曹袞，女係金鄉公主。
* 秦夫人，曹操嘅妾，生有曹玹、曹峻二個仔。
* 尹夫人，曹操嘅妾。同前夫何咸生仔何晏，同曹操生仔曹矩。
* 王昭儀，曹操嘅妾，曹幹嘅生母陳妾早死，曹操畀王昭儀養佢。
* 孫姬，曹操嘅妾，生仔曹上、曹彪、曹勤。
* 李姬，曹操嘅妾，生仔曹乘、曹整、曹京。
* 周姬，曹操嘅妾，生仔曹均。
* 劉姬，曹操嘅妾，生仔曹棘。
* 宋姬，曹操嘅妾，生仔曹徽。
* 趙姬，曹操嘅妾，生仔曹茂。
* 陳妾，曹操嘅妾，生仔曹幹。
* 張濟嘅老婆，張繡嘅族叔仔嘅老婆，成咗曹操嘅側室之後被張繡憎。
* 來鶯兒，野史記載，東漢雒陽嘅名妓，後來鍾意曹操嘅侍衛王圖。

### 仔
據《魏志·文帝紀》、《任城陳蕭王傳》、《武文世王公傳》，曹操有25個仔，佢哋係按照著佢老母嘅地位排列，唔知佢哋嘅年齡順序：
* 曹昂（？ - 197年），劉夫人大仔，曹操嘅庶大仔，但係畀曹操原配丁氏養大。
* 曹丕（187年 - 226年），卞皇后嘅大仔，魏文帝。
* 曹彰（？ - 223年），卞皇后嘅二仔，又叫「黃鬚兒」。
* 曹植（192年 - 232年），卞皇后嘅三仔，叻文學。
* 曹熊（？ - ？），卞皇后嘅細仔，早死。
* 曹鑠（？ - ？），劉夫人嘅細仔，早死。
* 曹沖（196年 - 208年），環夫人嘅大仔，神童，13歲死。
* 曹據（？ - ？），環夫人嘅二仔。
* 曹宇（？ - 278年），環夫人嘅細仔，魏元帝曹奐嘅老竇。
* 曹林（？ - 256年），杜夫人嘅大仔。
* 曹袞（？ - 235年），杜夫人嘅細仔。
* 曹玹（？ - ？），秦夫人嘅大仔，早死。
* 曹峻（？ - 259年），秦夫人嘅細仔。
* 曹矩（？ - ？），尹夫人嘅獨生仔，早死。
* 曹幹（214年 - 261年），佢生母陳氏過身後，被王夫人養大。
* 曹上（？ - ？），孫姬嘅大仔，早死。
* 曹彪（195年 - 251年），孫姬嘅二仔，之後同王凌謀反失敗，被賜死。
* 曹勤（？ - ？），孫姬嘅三仔，早死。
* 曹乘（？ - ？），李姬嘅大仔，早死。
* 曹整（？ - 218年），李姬嘅二仔。
* 曹京（？ - ？），李姬嘅仔，早死。
* 曹均（？ - 219年），周姬嘅獨生仔。
* 曹棘（？ - ？），劉姬嘅獨生仔，早死。
* 曹徽（？ - 241年），宋姬嘅獨生仔。
* 曹茂（？ - ？），趙姬嘅獨生仔，同曹操、曹丕唔啱。

### 女
曹操嘅女，考証到嘅有6位：
* 曹憲（？ - ？），漢獻帝貴人。
* 曹節（？ - 260年），漢獻帝皇后。
* 曹華（？ - ？），漢獻帝貴人。
* 安陽公主（？ - ？），唔知佢名，荀惲嘅老婆。
* 金鄉公主（？ - ？），唔知佢名，尹夫人或杜夫人個女，何晏嘅老婆。
* 清河公主（？ - ？），唔知佢名，夏侯楙嘅之老婆。
另外《昭明文選》陸機《吊魏武文》李善嘅注引《魏略》話：太祖杜夫人生沛王豹及高城公主。唔知高城公主同金鄉公主係唔係同一個人。

### 侄輩
* 曹安民，曹操嘅侄仔。
* 曹休（？－228年）：字文烈，太祖嘅族仔。
* 曹氏，曹操細佬海陽哀侯（佚名）個女，嫁畀夏侯衡。
* 曹氏，曹操嘅侄女，嫁畀孫匡。

### 養仔
曹操嘅養仔，考証到嘅有3位：
* 曹真（？－231年）：字子丹，老竇係曹邵，一係姓「秦」。
* 秦朗（？－？），曹叡嘅近臣。生父係秦宜祿，被張飛殺死。老母係曹操嘅妾杜夫人。
* 何晏（?－249年），大將軍何進嘅孫，曹操嘅女婿，三國時期嘅玄學家。老竇何咸早死，老母係曹操嘅妾尹夫人。

### 後裔
* 曹霸：高貴鄉公曹髦嘅後人，唐玄宗嗰陣嘅畫家，得書文得畫畫，官至左武衛將軍。
* 曹雪芹：《紅樓夢》嘅作者。

## 參攷
### 引用

## 註釋